Sklep Komisije

z dne 8. novembra 2000

o ustanovitvi Skupine za podjetniško politiko

(notificiran pod dokumentno številko K (2000) 3089)

(2000/690/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Člen 157 Pogodbe o ustanovitvi Evropske skupnosti je Skupnost in države članice zadolžil, da zagotovijo pogoje, ki bodo omogočili obstoj konkurenčnosti industrije Skupnosti.

(2) Zaradi racionalizacije, in da se omogoči povezovanje dela Komisije s področja dobrih praks in koordinacija z državami članicami, kot je zapisano v Sporočilu Komisije "Izzivi podjetniške politike v ekonomiji, ki temelji na znanju" [1], Komisija potrebuje posvetovalno, debatno in svetovalno telo, sestavljeno iz visoko usposobljenih strokovnjakov iz podjetniške skupnosti in predstavnikov držav članic, naslovljeno "Skupina za podjetniško politiko" (SPP/EPG), da bi preučevalo splošna vprašanja podjetniške politike in da bi pomagalo komisiji pri identificiranju in razširjanju dobrih praks.

(3) Da bi dosegli večjo preglednost in učinkovitost podjetniške politike, in da bi ji omogočili večjo strateško vlogo pri soočanju z izzivi v ekonomiji, ki temelji na znanju, bi morala biti SPP/EPG sestavljena iz dveh teles, prvo bi sestavljali predstavniki držav članic in drugo ugledne osebe, ki bi jih izbrala Komisija iz velikega kroga visoko in primerno usposobljenih prijaviteljev, dejavnih v industriji, storitvah in poslovni skupnosti ali na področjih, povezanih z razvojem inovacij in ekonomije, ki temelji na znanju.

(4) Da bi zagotovili primerno zastopanost generalnih direktorjev industrije in državnih organov, pristojnih za mala in srednje velika podjetja (MSP), je primerno, da države članice imenujejo do dva predstavnika za prvo telo.

(5) Potemtakem bi morali ustanoviti SPP/EPG in določiti njen mandat ter notranjo organizacijo.

(6) Da bi zagotovili primerno zastopanost MSP, je treba predvideti nadomestilo v pavšalnem znesku za tiste, ki sodelujejo pri delu SPP/EPG in so zaposleni v MSP.

(7) Odbor za trgovino in distribucijo in Posvetovalni odbor za zadruge, vzajemne družbe, združenja in fundacije bi bilo treba razpustiti –

SKLENILA:

Člen 1

Komisija ustanovi Skupino za podjetniško politiko, v nadaljevanju "skupina", in imenuje njene člane. Naloga skupine je, da Komisiji svetuje glede vprašanj podjetniške politike.

Člen 2

1. Skupina je sestavljena iz dveh teles:

- prvo telo (generalni direktorji) sestavljata do dva predstavnika iz vsake države članice, imenovana s strani vsake države članice,

- drugo telo (strokovno telo) sestavlja do 40 članov, imenovanih s strani Komisije, predstavnikov velikega kroga stroke s področij, pomembnih za podjetja.

2. Za preučitev posameznih tem se lahko ustanovijo delovne skupine.

3. Komisija lahko k sodelovanju povabi strokovnjake za delo v skupini, telesih ali delovnih skupinah.

4. Komisija določi datum in sestav sej skupine, njenih teles in delovnih skupin. Sejam predseduje predstavnik Komisije in uradniki Komisije se jih lahko udeležijo.

5. Skupina in njeni telesi sprejmeta poslovnik na podlagi osnutka, ki ga predloži Komisija. Službe Komisije opravljajo za skupino strokovno-administrativne naloge.

6. Komisija lahko objavi na internetu, v izvirnem jeziku zadevnega dokumenta, kakršnekoli sklepe, povzetke, delne sklepe ali delovno gradivo, ki se nanaša na skupino ali njeni telesi.

Člen 3

Za drugo telo veljajo naslednja določila:

- člani so imenovani glede na osebni in strokovni ugled in svetujejo Komisiji neodvisno od kakršnihkoli zunanjih navodil,

- podatki, pridobljeni z delom v skupini, njunih telesih ali delovnih skupinah, se ne objavijo, ko Komisija presodi, da gre za zaupno zadevo,

- mandat članov je dve leti in ga je možno ponoviti. Člani opravljajo funkcijo do imenovanja novih članov ali do poteka mandata.

- člane, ki ne zmorejo več učinkovito prispevati k delu skupine, ki odstopijo ali ki prekršijo zahteve, določene v prvi ali drugi alinei tega člena ali člena 287 Pogodbe o ustanovitvi Evropske skupnosti, se lahko zamenja za preostali del njihovega mandata,

- Imena članov so objavljena v Uradnem listu Evropske skupnosti.

Člen 4

Potne stroške in dnevnice, ki članom, opazovalcem in strokovnjakom nastanejo z dejavnostjo skupine, povrne Komisija v skladu s svojimi veljavnimi predpisi. Za opravljanje funkcije ne dobijo nagrade. Ne glede na to, lahko Komisar, zadolžen za podjetniško politiko, odloči, da članom, opazovalcem ali strokovnjakom, ki so zaposleni v malem ali srednje velikem podjetju [2], povrne stroške, ki so nastali ob pripravah in zaradi odsotnosti iz podjetja, in sicer z nadomestilom v pavšalnem znesku 500 EUR na dan, do največ 10 dni na leto.

Člen 5

Sklepa Komisije 81/428/EGS [3] in 98/215/ES [4] se razveljavita.

Člen 6

Ta sklep začne veljati na dan objave v Uradnem listu Evropske skupnosti. Uporablja se do 31. decembra 2005. Komisija se bo pred tem datumom odločila o morebitnem podaljšanju.

V Bruslju, 8. novembra 2000

Za Komisijo

Erkki Liikanen

Član komisije

[1] COM(2000) 256 končno, vključno s Prilogo, ki opisuje najboljše postopke.

[2] V skladu z opredelitvijo, dano v Priporočilu Komisije z dne 3. aprila 1996 (UL L 107, 30.4.1996, str. 4), vključno s samozaposlenimi.

[3] UL L 165, 23.6.1981, str. 24.

[4] UL L 80, 18.3.1998, str. 51.

--------------------------------------------------